Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 240/14/4401	Komárno, 16.6.2014
EEČ : 2-30-96-2014

U Z N E S E N I E

Trestná vec:	obvinená XXXXX a spol. 
Trestný čin:	ublíženie na zdraví v spolupáchateľstve podľa § 9 odsek 2, § 222 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov.

Rozhodol: 	prokurátorka Okresnej prokuratúry Komárno
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 31.mája 2002 v čase okolo 20.00 hod. v obci XXXXX v dome na ulici Brezový rad 404 fyzicky napadli XXXXX, nar. XXXXX tak, že ho obaja opakovane udierali dreveným valčekom, resp. drevenou palicou najmä do oblasti hlavy, a to až dovtedy, kým poškodený nespadol na zem, kde pokračovali v útoku smerujúcom aj na iné časti jeho tela, v dôsledku čoho XXXXX utrpel zranenia popísané ako otras mozgu ľahkého stupňa, zlomeninu rebier 5 až 7 vpravo so zakrvácaním do hrudnej dutiny, zlomeninu lebky v oblasti temena a spánkovej časti vpravo, zlomeninu bázy lebečnej v strednej jame, zlomeninu hornej časti ihlice vľavo, zlomeninu strednej časti lakťovej kosti vpravo, perforáciu blany bubienka ľavého ucha s poruchou sluchu, opuch mozgu, tržné rany nad hornou perou vpravo, pod ľavým okom a vo vlasatej časti hlavy v oblasti temena spánkovej časti vpravo s dobou liečenia v trvaní 6 mesiacov

lebo je trestné stíhanie neprípustné podľa § 9 odsek 1 písmeno a Trestného poriadku.

Odôvodnenie:
	Vyšetrovateľ uznesením č. OÚV 207/20-KN-02 z 1. júna 2002 podľa § 163 ods. 1 Tr. poriadku č. 141/1961 Zb. v znení neskorších predpisov vzniesol obvinenie XXXXX a XXXXX pre trestný čin ublíženia na zdraví v spolupáchateľstve podľa § 9 ods. 2, § 222 ods. 1 Tr. zákona č. 140/1961 Zb. v znení platnom do 30.11.2003 na vyššie uvedenom skutkovom základe. 
	Následne bolo trestné stíhanie pre neprítomnosť poškodeného prerušené podľa § 173 ods. 1 písm. a) vtedy platného Trestného poriadku č. 141/1961 Zb. v znení neskorších predpisov, a to uznesením z 12.9.2002. 
	Uznesenie o pokračovaní v trestnom stíhaní bolo vydané dňa 1.4.2014.
	Konštatujem, že s prihliadnutím na čas spáchania skutku a pravidlo vyjadrené v § 16 ods. 1 Tr. zákona č. 140/1961 Zb. v znení neskorších predpisov, podľa ktorého sa trestnosť činu posudzuje podľa zákona účinného v čase, keď bol čin spáchaný (v danom prípade podľa § 222 ods. 1 Tr. zákona v znení platnom do 30.11.2003, ktorý umožňuje uloženie trestu odňatia slobody v trvaní 2 až 8 rokov), a podľa neskoršieho zákona sa posudzuje len vtedy, ak je to pre páchateľa priaznivejšie, k zmene právnej kvalifikácie skutku nebol dôvod, nakoľko rovnaký trestný čin v teraz platnom Tr. zákone č. 300/2005 Z.z. v znení neskorších predpisov upravený v § 155 ods. 1 umožňuje zaň uložiť trest odňatia slobody v trvaní 4 až 10 rokov. 
	Podľa Trestného zákona č. 140/1961 Zb. v znení platnom k 30.11.2003 je preto potrebné posudzovať aj podmienky zániku trestnosti činu pre premlčanie trestného stíhania, a to podľa § 67 ods. 1 písm. c) tohto zákona, podľa ktorého trestnosť činu zaniká uplynutím premlčacej doby, ktorá je päť rokov v prípadoch, ak je horná hranica trestnej sadzby odňatia slobody najmenej tri roky. 
	Podľa § 67 ods. 3 písm. b) Tr. č. 140/1961 Zb. v znení platnom k 30.11.2003 premlčanie trestného stíhania sa prerušuje ak páchateľ spáchal v premlčacej dobe trestný čin nový, na ktorý tento zákon ustanovuje trest rovnaký alebo prísnejší. 
	Z aktuálnych odpisov registra trestov obvinených bolo zistené, že počas plynutia premlčacej doby boli síce odsúdení, avšak za také trestné činy, ktoré sú menej prísne trestné, ako trestný čin podľa § 222 ods. 1 Tr. zákona č. 140/1961 Zb. v znení platnom do 30.11.2003. Z tohto dôvodu došlo k premlčaniu ich trestného stíhania, a to dňom 31.5.2007. 
	Podľa § 215 ods. 1 písm. d) Tr. poriadku prokurátor zastaví trestné stíhanie, ak je trestné stíhanie neprípustné (§9).
	Podľa § 9 ods. 1 písm. a) Tr. poriadku trestné stíhanie nemožno začať a ak bolo už začaté nemožno v ňom pokračovať a musí byť zastavené, ak je trestné stíhanie premlčané. 
	S prihliadnutím na vyššie citované ustanovenia bolo potrebné rozhodnúť, tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Purkartová
prokurátorka